Illum il-Kummissjoni Ewropea u r-Rappreżentant Għoli rrappurtaw dwar l-iżviluppi politiċi u ekonomiċi fir-Reġjun Amministrattiv Speċjali ta' Hong Kong. It-23 Rapport Annwali lill-Parlament Ewropew u lill-Kunsill ikopri l-iżviluppi fl-2020. Ir-Rappreżentant Għoli tal-UE/il-Viċi President tal-Kummissjoni Josep Borrell qal: “Tul l-2020, rajna deterjorament politiku allarmanti f'Hong Kong. Il-Liġi dwar is-Sigurtà Nazzjonali imposta minn Beijing qed tintuża biex jittieħdu miżuri severi kontra forzi prodemokratiċi, toħnoq id-dissens u l-pluraliżmu, u therri il-libertajiet fundamentali. L-arrest ta' tużżani ta' attivisti prodemokratiċi f'Jannar ta' din is-sena kkonferma li din it-tendenza qed tiżdied. Iċ-Ċina qed iżżarma konxjament il-prinċipju ta' “Pajjiż Wieħed, Żewġ Sistemi” bi ksur tal-impenji internazzjonali tagħha u l-Liġi Bażika ta' Hong Kong. Il-bidliet elettorali rigressivi approvati lbieraħ f'Beijing huma pass ieħor f'din it-triq.” Erożjoni serja tal-awtonomija, tad-demokrazija u tal-libertajiet fundamentali Ir-rapport jenfasizza li, matul is-sena li għaddiet, Hong Kong kompla jesperjenza aktar erożjoni gravi tal-livell għoli ta' awtonomija tiegħu, tal-prinċipji demokratiċi tiegħu, u tal-libertajiet fundamentali li l-awtoritajiet Ċiniżi impenjaw ruħhom li jipproteġu mill-inqas sal-2047. Dan id-deterjorament rapidu jqajjem dubji dwar ir-rieda taċ-Ċina li tonora l-obbligi internazzjonali u l-impenji tagħha lill-poplu ta' Hong Kong skont il-prinċipju ta' “Pajjiż Wieħed, Żewġ Sistemi” u l-Liġi Bażika ta' Hong Kong. Fit-30 ta' Ġunju 2020, il-Kumitat Permanenti tal-Kungress Nazzjonali tal-Poplu taċ-Ċina impona Liġi dwar is-Sigurtà Nazzjonali (LSN) fuq Hong Kong. Il-kontenut tal-LSN qajjem tħassib serju li fil-biċċa l-kbira kien iġġustifikat minn dak li seħħ wara. L-LSN kellha effett dissważiv fuq l-eżerċizzju tad-drittijiet u tal-libertajiet protetti f'Hong Kong u serviet bħala l-qofol ta' miżuri ħorox kontra l-oppożizzjoni, li fosthom kien hemm l-arresti ta' bosta attivisti favur id-demokrazija. Ix-xejra lejn l-awtoċensura fil-mezzi tal-informazzjoni, fl-akkademja u fis-soċjetà ċivili żiedet il-pass. Hemm ukoll tħassib dwar l-effetti ekstraterritorjali tal-LSN u l-konsegwenzi diretti potenzjali tagħha għaċ-ċittadini, il-kumpaniji u l-interessi tal-UE. L-awtoritajiet kontinentali saħħew is-sorveljanza tal-affarijiet ta' Hong Kong. Għad hemm livell għoli ta' fiduċja fl-integrità u l-imparzjalità tal-ġudikatura, iżda ma tantx huwa ċar sa liema punt l-imħallfin se jkunu jistgħu jipproteġu d-drittijiet u l-libertajiet fil-kuntest tal-applikazzjoni tal-LNS. L-elezzjonijiet tal-Kunsill Leġiżlattiv li kellhom isiru fis-6 ta' Settembru 2020 ġew posposti b'sena, bil-gvern juża t-tifqigħa tal-COVID-19 bħala ġustifikazzjoni. F'Novembru, l-awtoritajiet ta' Hong Kong keċċew erba' leġiżlaturi prodemokratiċi, wara deċiżjoni tal-Kumitat Permanenti tal-Kungress Nazzjonali tal-Poplu taċ-Ċina f'Beijing, u b'hekk komplew jiġu mminati l-livell għoli ta' awtonomija, kif ukoll is-sistema ta' ekwilibriju ta' setgħat ta' Hong Kong. Ir-Rapport Annwali jenfasizza l-interessi u r-rabtiet interkonnessi bejn l-Unjoni Ewropea u Hong Kong. Lil hinn mir-rabtiet b'saħħithom u fondi bejn in-nies, Hong Kong jospita madwar 1,560 kumpanija Ewropea u €163 biljun f'investimenti Ewropej. Saħansitra fil-kuntest diffiċli ta' pandemija globali, il-kummerċ bilaterali totali fl-2020 qabeż €27.4 biljun, biex b'hekk Hong Kong sar it-12-il akbar sieħeb kummerċjali tal-UE fl-Asja fl-2020. Aktar minn 60 % tal-Investiment Dirett Barrani li jidħol u joħroġ miċ-Ċina jgħaddi minn Hong Kong. L-impożizzjoni tal-Liġi tas-Sigurtà Nazzjonali u d-deterjorament tas-sitwazzjoni f'Hong Kong matul l-2020 kellhom impatt negattiv fuq l-ambjent tan-negozju. Ir-rapport annwali adottat illum ma jkoprix l-iżviluppi politiċi u ekonomiċi f'Hong Kong fl-2021. Dawn jinkludu, fost l-oħrajn, l-arrest tal-massa tas-6 ta' Jannar ta' nies involuti fl-elezzjonijiet primarji favur id-demokrazija li saru f'Lulju 2020 u l-prosekuzzjoni sussegwenti tagħhom, kif ukoll id-Deċiżjoni tal-Kungress Nazzjonali tal-Poplu taċ-Ċina tal-11 ta' Marzu li timponi bidliet għas-sistema elettorali ta' Hong Kong – deċiżjoni li se jkollha impatt sinifikanti fuq ir-responsabbiltà demokratika u l-pluraliżmu politiku f'Hong Kong. Sfond Mindu Hong Kong għadda għand ir-Repubblika tal-Poplu taċ-Ċina fl-1997, l-Unjoni Ewropea u l-Istati Membri tagħha segwew mill-qrib l-iżviluppi politiċi u ekonomiċi fir-Reġjun Amministrattiv Speċjali ta' Hong Kong skont il-prinċipju ta' “Pajjiż Wieħed, Żewġ Sistemi”. Skont l-impenn mogħti lill-Parlament Ewropew fl-1997, kull sena, il-Kummissjoni Ewropea u r-Rappreżentant Għoli joħorġu rapport dwar l-iżviluppi politiċi u ekonomiċi f'Hong Kong. Dan huwa t-23 rapport, li jkopri l-iżviluppi fl-2020. L-UE rrispondiet għall-impożizzjoni tal-Liġi dwar is-Sigurtà Nazzjonali billi adottat pakkett ta' miżuri fit-28 ta' Lulju. Fost l-azzjonijiet ewlenin li ttieħdu nsibu: Fil-Kunsill Affarijiet Barranin li sar fit-22 ta' Frar 2021, il-Ministri tal-Affarijiet Barranin tal-UE kkonfermaw li l-UE tinsab lesta li tieħu passi addizzjonali b'rispons għal deterjorament serju ulterjuri tal-libertajiet politiċi u d-drittijiet tal-bniedem f'Hong Kong. Fid-dawl tal-adozzjoni ta' deċiżjoni dwar is-sistema elettorali ta' Hong Kong mill-Kungress Nazzjonali tal-Poplu taċ-Ċina fil-11 ta' Marzu 2021, l-UE se tikkunsidra li tieħu passi addizzjonali u se toqgħod aktar attenta għas-sitwazzjoni f'Hong Kong bħala parti mir-relazzjonijiet kumplessivi bejn l-Unjoni Ewropea u ċ-Ċina. Għal Aktar Informazzjoni It-23 rapport annwali tal-UE dwar l-iżviluppi politiċi u ekonomiċi fir-Reġjun Amministrattiv Speċjali ta' Hong Kong Is-sit web tal-Uffiċċju tal-UE f'Hong Kong u l-Macao